খড়্গপুর আইআইটি-র পড়ুয়াদের হাতে তৈরি নতুন ডিজিটালাইজড রেসিং কার এবার প্রতিযোগিতায় নামছে রাশিয়াতে৷ অন্যান্য রেসিং কারের তুলনায় হালকা ও দ্রুতগতিসম্পন্ন এই গাড়ি প্রবল আলোড়ন ফেলবে বলেই দাবি এই গাড়ির নির্মাতা খড়্গপুর আইআইটির পড়ুয়াদের। কারণ, এই গাড়িতে রয়েছে অত্যাধুনিক কিছু ফিচার্স যা দ্রুতগতিসম্পন্ন কার রেসিংয়ের ক্ষেত্রে খুবই গুরুত্বপূর্ণ। 
আগামী সেপ্টেম্বর মাসে ওয়র্ল্ডওয়াইড কার রেসিং প্রতিযোগিতা হবে রাশিয়াতে। বিদেশে পাড়ি দেওয়ার আগে রবিবার এক সাংবাদিক সম্মেলনে এই নতুন রেসিং কারের বর্ননা দিলেন নির্মাতারা৷ এর আগে খড়্গপুর আইআইটি-র ছাত্রদের হাতে তৈরি বিভিন্ন জিনিসই বিদেশে মর্যাদা পেয়েছে৷ এই আইআইটি থেকে অনেক শিক্ষার্থীই প্রতিভাবলে বিশ্বের নামকরা প্রতিষ্ঠানে শীর্ষ পদ দখল করতে পেরেছেন। সাম্প্রতিককালে যার সবচেয়ে বড় উদাহারণ গুগ্‌ল-এর সিইও সুন্দর পিচাই। 

এবারে আইআইটির ছাত্ররা আরও এক নতুন আবিষ্কার প্রযুক্তিবিশ্বকে উপহার দিতে চলেছে— অত্যাধুনিক রেসিং কার৷ বিদেশে রেসিং কারের বিভিন্ন ডিজাইন এমনিতেই রয়েছে৷ কিন্তু খড়্গপুর আইআইটি-র ছাত্ররা সম্পূর্ণ ভিন্ন ধাঁচের একটি ডিজাইনের ভাবনা শুরু করেছিলেন প্রায় দেড় বছর আগে৷ আইআইটি-র মেকানিক্যাল ইঞ্জিনিয়ারিং বিভাগের ছাত্ররা প্রথম উদ্যোগ নিলেও পরে বিভিন্ন বিভাগের মোট ৪০ জন ছাত্রছাত্রী কাজ করেছেন এই প্রজেক্টে। সেই সম্মিলিত অভিজ্ঞতা ও প্রয়োগক্ষমতারই ফল এই রেসিং কার। 
এই রেসিং কারের প্রথম বিশেষত্ব হল—  ভারী মেটাল ব্যবহার করা হয়নি কারের বডিতে। এরোপ্লেন তৈরির হালকা অথচ মজবুত পদার্থ অ্যালুমিনিয়াম দিয়ে তৈরি করা হয়েছে কারবডি৷ এর পর রয়েছে ডিজাইন৷ একটি রেসিংকারের ডিজাইনের উপরে অনেকটাই নির্ভর করে তার গতিবেগ। নতুন এই রেসিংকারের ডিজাইনটি এমনই যে তা গতিবেগ বাড়াতে সাহায্য করবে। 

এই রেসিং কারের ইঞ্জিনও অপারেট করা হবে ডিজিটাল পদ্ধতিতে। গাড়ির নিয়ন্ত্রণ থাকবে স্টিয়ারিং ছাড়াই এবং গিয়ার পরিবর্তন করা যাবে সুইচ টিপেই৷ নির্মাতা শিক্ষার্থীদের পক্ষ থেকে মেকানিক্যাল ইঞ্জিনিয়ারিং এর ছাত্র প্রতীক রায় বলেন, “আমাদের তৈরি গাড়িটিতে একাধিক নতুনত্ব রাখা হয়েছে৷ সব দিক থেকে হালকা ও মজবুত করা হয়েছে গতি বাড়াতে৷ উচ্চ গতির স্বার্থে ডিজিটাল করা হয়েছে গাড়ির প্রযুক্তি৷ আশা করছি, রাশিয়ার প্রতিযোগিতায় বিশেষ স্থান অধিকার করে বিশ্বে নজর কাড়বে আমাদের কার কে-৩”৷ দেখুন নীচের ভিডিও লিংক—

ইতিমধ্যেই নিয়মানুসারে ওই গাড়ির ১৮০ পাতার বর্ণনা প্রতিযোগিতার পরিচালকমন্ডলীকে পাঠিয়েও দিয়েছেন ছাত্রছাত্রীরা৷ আইআইটি-র এই ছাত্রছাত্রীরা এর আগেও কে-১ এবং কে ২ নামে দুটি রেসিং কার তৈরি করে বিভিন্ন প্রতিযোগিতায় পাঠিয়ে সফল হয়েছেন৷ সেখান থেকে লব্ধ অভিজ্ঞতা ও অর্থ থেকেই এবারে ৪০ লক্ষ টাকা ব্যয়ে তৈরি করা হয়েছে এই নতুন রেসিং কার কে ৩৷ তা ছাড়াও, এই প্রজেক্টে আর্থিক ও অন্যান্য দিক থেকে সহযোগিতা করেছে টাটা মোটরস। এখন বিশ্বের দরবারে সেরার শিরোপাই শুধু বাকি। 
আরও পড়ুন
অ্যাপ-এ চলবে সাইকেল, চমক খড়্গপুর আইআইটি-র ছাত্রদের
বাড়িতে চুরির ভয় আর নয়! খড়্গপুর আইআইটির নতুন আবিষ্কার